Гаухар Алдамбергенова: Президент мақаласы ұлт руханиятын жаңа деңгейге көтереді
DATE: 14:56, 09 Қаңтар 2020 | GMT +5
TITLE: Гаухар Алдамбергенова: Президент мақаласы ұлт руханиятын жаңа деңгейге көтереді
URL: https://kaz.inform.kz/news/gauhar-aldambergenova-prezident-makalasy-ult-ruhaniyatyn-zhana-dengeyge-koteredi_a3602040/
META: DATE: 14:56, 09 Қаңтар 2020 | GMT +5
TOTAL WORDS: 367
AUTHOR(S):
TEXT: Мұндай пікірді Қазақ ұлттық қыздар педагогикалық университетінің ректоры, педагогика ғылымдарының докторы, профессор Гаухар Алдамбергенова білдірді, деп хабарлайды ҚазАқпарат тілшісі. «Мемлекет басшысының ұлтымыздың ұлы ақыны, ағартушы Абай Құнанбайұлы туралы еліміздің бас басылымы «Egemen Qazaqstan» газетінде жарияланған мақаласымен таныстым. Мақалада хакімнің мерейтойын жоғары деңгейде атап өтудің бағыттары мен тетіктері айқын көрсетілген. Президент жоспарланған шаралардың барлығы «той тойлау үшін емес, ой-өрісімізді кеңейтіп, рухани тұрғыдан дамуымыз үшін өткізілмек» екендігін ерекше атап өткен. Расында да, дара, дана Абайдың тойы ойдың тойы болуы қажет. Ұлы Абайдың тойы тағылымның тойы болуы тиіс», – дейді Қыздар университетінің ректоры. Сонымен қатар Гаухар Алдамбергенова ұлттық сананы жаңғыртудағы Президент мақаласының ықпалы жайында айтты. «Менің пайымдауымша, Қасым-Жомарт Кемелұлының мақаласы Елбасы Нұрсұлтан Әбішұлы Назарбаевтың «Болашаққа бағдар: рухани жаңғыру» атты мақаласының жалғасы іспеттес. Қазақстанның Тұңғыш Президенті бағдарламалық мақаласында қоғамдық сананы қайта түлетудің маңыздылығы туралы айтқан болатын. Бүгінде ұлттық сананы сақтау және оны заман талабына бейімдеу мемлекеттік маңызы бар мәселеге айналды. Сананы жаңғыртуға Абайдың өміршең шығармалары зор ықпал етеді. Бұл туралы мақалада егжей-тегжейлі жазылған. «Ұлы ақынның шығармалары бүгін де өзектілігін жоғалтқан жоқ. Абайдың ой-тұжырымдары баршамызға қашанда рухани азық бола алады. Сондықтан ұлтымызды жаңғырту ісінде оның еңбектерін басшылыққа алып, ұтымды пайдалану жайын тағы бір мәрте ой елегінен өткізген жөн» деп атап өтті Президент. Шындығында да «Адамзаттың Абайы» атанған ақынның әдеби мұрасы бүгінгі күнде де, болашақта да өзінің мәні мен маңызын жоймайды. Ол – ұлтымыздың рухани жаңғыру жолындағы темірқазығы һәм шамшырағы іспетті», – деді өз сөзінде Гаухар Төремұратқызы. Университет басшысының айтуынша, бүгінде қазақ қыздарының парасат мектебіне айналған Қыздар университетінде Абай Құнанбайұлының 175 жылдығына арналған дайындық жұмыстары басталып кеткен. Хакімнің мерейтойына орай оқу орнында «Өлең – сөздің патшасы. » атты республикалық жас ақындар айтысы өтеді. Шараға еліміздің жоғары оқу орындарының студенттері қатысады. Айтыс барысында ақындар «Абай – дана, Абай – дара», «Рухани жаңғыру – басты бағдар», «Туған жер тұрған жермен өлшенбейді», «Ана тілім – ардағым», «Тәуелсіздік – тұғырым» тақырыптары бойынша сөз жарыстырады. «Бір бұл ғана емес. Былтырғы оқу жылынан бастап университетте «Абайтану» курсы енгізілді. Бүгінде студенттерге абайтанудың бастаулары, ақынның өмірі мен шығармашылық жолы оқытылуда. Болашақ педагогтар курс барысында абайтану мәселелерінің даму бағыттарымен, оның ақындық мектебімен және хакімнің «Толық адам» философиясымен танысады. Осы орайда Қыздар университетінің профессоры, филология ғылымдарының докторы Руда Зайкенованың «Абайтану» атты оқулығы да жарық көрді», – деп атап өтті педагогикалық оқу орнының басшысы
